
[bookmark: TextBodyBegin]Az Európai Parlament,
–	tekintettel az Afganisztánról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel azóta, hogy a tálibok 2021-ben jogellenesen magukhoz ragadták a hatalmat, az afgán nőket és lányokat több mint 150 rendelet révén szisztematikusan üldözik, megfosztva őket a hatodik évfolyamon túli oktatástól, a munkavállalástól, az igazságszolgáltatástól, a szabad mozgástól, az egészségügyi ellátástól és a közéletben való részvételtől;
B.	mivel 2026-ban a tálibok elfogadták a bíróságokra vonatkozó büntetőeljárási törvénykönyvet (a továbbiakban: a törvénykönyv), amely bűncselekménnyé nyilvánítja a hatóságokkal szembeni kritikát, és széles mérlegelési jogkört biztosít a bírák számára;
C.	mivel a törvénykönyv aláássa a nők jogait azzal, hogy legalizálja a kapcsolati erőszakot, bűncselekménnyé nyilvánítja, ha a nők a bántalmazással szemben védelmet kérnek, intézményesíti a kínzással felérő testi fenyítést, elismeri a rabszolgaságot, a tisztességes eljárásra vonatkozó garanciák nélkül ír elő halálbüntetést, mérlegelési jogkört biztosít a férj számára a feleségek engedetlenség miatti megbüntetése tekintetében, az iszlámot elhagyó nőket határozatlan idejű bebörtönzésnek veti alá, továbbá intézményesíti a nemen, a valláson és a társadalmi helyzeten alapuló megkülönböztetést; mivel nem biztosít jogi képviselethez való jogot vagy biztosítékokat a kikényszerített vallomásokkal szemben, és a női bírák, ügyészek és ügyvédek eltávolítása jogorvoslat nélkül hagyja a nőket, megsértve ezzel Afganisztánnak a Polgári és Politikai Jogok Nemzetközi Egyezségokmánya, az ENSZ kínzás elleni egyezménye és a rabszolgaság eltörléséről szóló egyezmény szerinti kötelezettségeit;
D.	mivel a tálibok jelentősen növelték a nyilvános korbácsolások és a testi fenyítések számát, 2025-ben például legalább 170 nővel szemben követtek el ilyet;
E.	mivel a tálib rezsim intézményesítette a nemi hovatartozáson alapuló üldöztetést és a nemi apartheidet; mivel a Nemzetközi Büntetőbíróság elfogatóparancsot adott ki Akhundzada és Haqqani ellen a nemi alapú büntetőeljárás alá vonás emberiesség elleni bűncselekménye miatt;
1.	határozottan elítéli a törvénykönyvet; felszólítja a tálib rezsimet, hogy haladéktalanul helyezze azt hatályon kívül;
2.	kijelenti, hogy a tálib rezsim intézményesítette a rabszolgaságot, a nemi apartheidet és a gyermekházasságot; felhívja a Tanácsot és a Bizottságot, hogy ezt minden diplomáciai kapcsolatfelvétel során ítélje el, és támogassa, hogy azokat az emberiesség elleni bűncselekményekről szóló, javasolt szerződésben emberiesség elleni bűncselekményként ismerjék el;
3.	felszólít a nyilvános korbácsolás, a testi fenyítés és a kivégzések azonnali beszüntetésére, valamint a nőkre, a lányokra, az LMBTQ+-személyekre, a vallási kisebbségekre és a közélet más kiszolgáltatott csoportjaira vonatkozó valamennyi korlátozás feloldására;
4.	sürgeti a Bizottságot és a tagállamokat, hogy a Tanács öt kritériumával összhangban továbbra se ismerjék el a tálib rezsimet és annak gyakorlatait; sajnálatát fejezi ki amiatt a döntés miatt, hogy meghívják a tálibokat Brüsszelbe, és felszólít arra, hogy gyakoroljanak nyomást a tálibokra az emberi jogok, különösen a nők és a lányok jogainak helyreállítása érdekében; megismétli, hogy teljes mértékben támogatja a Nemzetközi Büntetőbíróság elfogatóparancsait, és sürgeti a tagállamokat, hogy hajtsák végre azokat;
5.	sürgeti az EU-t és tagállamait, hogy támogassák az ENSZ Emberi Jogi Tanácsa által létrehozott vizsgálati mechanizmust;
6.	felhívja a Tanácsot, hogy terjessze ki az EU globális emberi jogi szankcióit – például az utazási tilalmakat és a vagyoni eszközök befagyasztását – a nők és lányok üldözéséért felelős tálib vezetőkre;
7.	sürgeti az EU-t és tagállamait, hogy növeljék az Afganisztánban éhezéssel küzdőknek és az afgán női emberijog-védőknek, bíráknak, ügyvédeknek, újságíróknak, aktivistáknak és a nők által vezetett szervezeteknek nyújtott humanitárius támogatást, és biztosítsák, hogy a segélyek biztonságosan eljussanak az afgán nőkhöz és lányokhoz;
8.	utasítja elnökét, hogy továbbítsa ezt az állásfoglalást a Bizottságnak, a Tanácsnak, az alelnöknek/főképviselőnek, a tagállamoknak, az ENSZ-nek, valamint az afganisztáni de facto hatóságoknak.

